PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/ZK/1/1/260					       Bratislava 5. december 2002

Protimonopolný úrad Slovenskej republiky, odbor dohôd obmedzujúcich súťaž, v konaní začatom podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov na základe návrhu podnikateľa Mgr. Pavla Čupku, so sídlom Lesnícka 12, 976 13 Slovenská Ľupča, vo veci dohody obmedzujúcej súťaž podľa  § 4 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov uzatvorenej, uzatvorenej dňa 14.02.2002 na základe vytvorenia konzorcia medzi podnikateľmi Ruhrgas Aktiengesellschaft, so sídlom Huttropstrasse 60, 45138 Essen, Nemecko, Gaz de France, so sídlom 23 Rue Philibert Delorme, 75017 Paríž, Francúzsko a OAO Gazprom, 16 Nametkina ulica, Moskva 117997, Ruská federácia  za účelom kúpy  49 % akcií  Slovenského plynárenského priemyslu, a.s. Bratislava takto 

rozhodol :

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov zákona č. 465/2002 Z. z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov uzatvorenej konanie zastavuje, nakoľko dôvod na konanie nebol daný.
Odôvodnenie:

Listom zaevidovaným na Protimonopolnom úrade Slovenskej republiky (ďalej len „úrad“) dňa 10.04.2002 pod č. 1777/2002  podnikateľ Mgr. Pavel Čupka, so sídlom Lesnícka 12, 976 13 Slovenská Ľupča (ďalej len „navrhovateľ“) dal návrh na  preskúmanie, či vytvorením konzorcia združeného zo spoločností Ruhrgas Aktiengesellschaft, so sídlom Huttropstrasse 60, 45138 Essen, Nemecko (ďalej len „Ruhrgas AG“), Gaz de France International S.A., so sídlom Courcellor I, 2-6, Rue Curnonsky, 75017 Paríž, Francúzsko (ďalej len „GDF International SA“) a OAO Gazprom, so sídlom 16 Nametkina ulica, Moskva 117997, Ruská federácia (ďalej len „OAO Gazprom“) (ďalej len „konzorcium“) za účelom kúpy  49 % akcií  Slovenského plynárenského priemyslu, a.s. Bratislava (ďalej len „Slovenský plynárensky priemysel   a.s.“) a spoločným postupom jeho účastníkov nedošlo k obmedzeniu hospodárskej súťaže podľa § 3 ods. 1 zákona uzatvorením dohody obmedzujúcej súťaž  podľa § 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ústredných orgánov štátnej správy Slovenskej republiky v znení neskorších predpisov (ďalej len „zákon č. 136/2001 Z.z.“). 

Podľa ustanovenia § 25 ods. 1 zákona č. 136/2001 Z.z. na základe uvedeného návrhu navrhovateľa začalo dňa 10.04.2002  správne konanie v predmetnej veci. Spoločnosti Ruhrgas AG a Gaz de France zastupuje v tomto konaní JUDr. Dana Martinková, advokátka, so sídlom Laurinská 12, 811 01 Bratislava.

Nakoľko v priebehu konania došlo zákonom č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov s účinnosťou od 01.10.2002 k zmene a doplneniu zákona č. 136/2001 Z.z.  úrad v konaní pokračoval a vydáva toto rozhodnutie podľa zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov uzatvorenej (ďalej len „zákon“).

Listami zo dňa 02.05.2002 a zo dňa 17.06.2002, zaslanými na navrhovateľom uvedenú adresu: Javornícka č. 4, 974 00 Banská Bystrica, úrad navrhovateľa podľa ustanovenia § 18 ods. 3 zákona č. 71/1967 Zb. o správnom konaní (správny poriadok) v znení neskorších predpisov upovedomil o začatí správneho konania a podľa § 22 ods. 2 v náväznosti na § 40 zákona č. 136/2001 Z.z. ho úrad, ako účastníka správneho konania, požiadal o predloženie originálu alebo overenej kópie živnostenského listu č. j. : ŽO 7036/1992/KU OU Banská Bystrica. Ani jeden z oboch listov navrhovateľ neprevzal a listy sa vrátili späť na úrad ako neprevzaté.

Úrad si listom zo dňa 23.07.2002 vyžiadal predmetný živnostenský list  od Okresného úradu, odboru živnostenského podnikania, v Banskej Bystrici, ktorý bol úradu doručený dňa 30.07.2002. Z predmetného živnostenského listu úrad zistil inú - podnikateľskú adresu navrhovateľa, na ktorú mu dňa 12.08.2002 zaslal opätovne list o začatí konania v predmetnej veci. Ku dňu vydania rozhodnutia o predmetnej veci si navrhovateľ ani tento list neprevzal.

Pre správne posúdenie predmetnej veci si úrad žiadal od príslušných štátnych orgánov a spoločností participujúcich na predaji akcií spoločnosti Slovenský plynárensky priemysel, a.s.  podklady listami: 
- č. 1777/ PMÚ SR/2002 FNM SR,
- č. 2218/ PMÚ SR/2002 MPSPNM SR,
- č. 2448/ PMÚ SR/2002 MH SR,
- č. 2453/ PMÚ SR/2002 Credit Suisse First Boston,
podobne úrad oslovil aj účastníkov konania:
- č. 5077/1/ PMÚ SR/2002, Ruhrgas AG, Essen, Nemecko
- č. 5077/2/ PMÚ SR/2002, GAZ de FRANCE, Paríž, Francúzsko.
Dňa 02.10.2002 úrad obdržal všetky požadované  a potrebné podklady a informácie. 

Keďže, vzhľadom na veľký počet oslovených subjektov, z ktorých niektoré majú sídlo v zahraničí, nebol predpoklad, že by rozhodnutie úradu bolo vydané v zákonom stanovenej 6-mesačnej lehote, predsedníčka  Protimonopolného úradu Slovenskej republiky v súlade s § 30 zákona rozhodla o predlžení lehoty na vydanie rozhodnutia o 60 dní, t.j. do 08.12.2002, čo bolo všetkým účastníkom konania oznámené listami č. 5796/1/PMÚ SR/2002 a 5796/2/PMÚ SR/2002 zo dňa 09.10.2002.

Z podkladov, ktoré má úrad k dispozícii a z ich následnej analýzy vyplynuli nasledovné skutočnosti:

1)	Dňa 18.07.2000 spoločnosti Ruhrgas AG, Gaz de France, so sídlom 23 Rue Philibert Delorme, 75017 Paríž, Francúzsko (ďalej len „Gaz de France“) a SNAM S.p.A, 20097 San Donato Milanese, Miláno, Taliansko (ďalej len „SNAM SpA“) podpísali Základnú dohodu o spolupráci týkajúcu sa kúpy [....], v ktorej v článku 1,  Účel, odst. 1 je uvedené:  [....], v článku 2, Účasť, odst. 1   je uvedené: [....], v článku 3, Organizácia, odst. 3 je uvedené: [....]. Ohľadne účasti OAO Gazprom je v článku 2, Účasť, odst. 3 uvedené: [....].

2)	Dňa 21.11.2001 podpísali členovia konzorcia Súpis zmluvných podmienok, ktorý [....].
 
3)	Dňa 14.02.2002 spoločnosti Gaz de France, Eni S.p.A, Gas and Power Division, Piazza Enrico Mattei 1, Rím, 00148, Taliansko, zákonný nástupca spoločnosti SNAM SpA (ďalej len „ENI SpA“), Ruhrgas AG a OAO Gazprom uzatvorili Dohodu o spoločných ponukách (Slovenský plynárenský priemysel), ktorej cieľom je [....].
	
V bode 8.1 sa uvádza, že [....]
V bode 8.2 sa uvádza: [....] 
V bode 6.2 – Akvizícia zo strany OAO Gazprom, časti 6.2.1 sa uvádza: [....] 
V bode 6.2.2 sa uvádza: [....]	

Úrad ako relevantnú pre posúdenie a rozhodovanie o predmetnej veci považuje Dohodu o spoločných ponukách (Slovenský plynárenský priemysel) zo 14.02.2002, nakoľko práve na jej základe bolo vytvorené konzorcium za účelom spoločnej ponuky na akvizíciu akcií Slovenského plynárenského priemyslu, a.s., ako to vyplýva i z nasledujúcich faktov a skutočností.
  
4)	Dňa 14.02.2002 podpísali spoločnosti Gaz de France, Ruhrgas AG, ENI SpA a OAO Gazprom taktiež Prílohu 2 k Dohode o spoločných ponukách -  Dohodu týkajúcu sa držby akcií v Slovenskom plynárenskom priemysle, a.s. („Dohoda o SPP“).

5)	Dňa 28.02.2002 podpísali spoločnosti Gaz de France, Ruhrgas AG a OAO Gazprom Základnú dohodu k hlavným podmienkam Dodatku Dohody o SPP.

6)	Dňa 18. 03. 2002 Fond národného majetku SR, Ministerstvo hospodárstva SR, spoločnosti Gaz de France, GDF International SA, Ruhrgas AG a OAO Gazprom uzatvorili Zmluvu o kúpe a predaji akcií. Na základe tejto zmluvy Fond národného majetku SR, jediný akcionár v spoločnosti  Slovenský plynárensky priemysel, a.s.,  predal 49 % akcií spoločnosti Slovenský plynárensky priemysel, a.s. spoločnostiam Ruhrgas AG a Gaz de France International SA, pričom  obe spoločnosti získali rovnakú časť z  49 %-ného podielu, teda každá z nich 24,5 %-ný podiel. Vlastníkom 51 % akcií zostal Fond národného majetku SR, avšak akcionárske práva vyplývajúce z vlastníctva týchto akcií bude vykonávať Ministerstvo hospodárstva SR. 

7)	Dňa 18. 03. 2002 Fond národného majetku SR, Ministerstvo hospodárstva SR, spoločnosti Gaz de France International SA, Gaz de France a Ruhrgas AG uzatvorili tiež Akcionársku zmluvu, ktorá upravuje riadenie spoločnosti Slovenský plynárensky priemysel, a.s. 

8)	Opčné právo, ktoré má spoločnosť OAO Gazprom, samo o sebe nepredstavuje prostriedok, ktorým by mohlo dôjsť k získaniu rozhodovacích právomocí v spoločnosti Slovenský plynárensky priemysel, a.s. 
 
9) 	Úrad s predmetnou koncentráciou Rozhodnutím číslo: 2002/FH/3/1/121 zo dňa 07.06.2002 súhlasil.

10)	Zmluvy a dohody uvedené v bodoch 1 až 7, ktoré detailne upravujú vyššie popísané skutočnosti,  a časti z nich sú v rozhodnutí označené ako  [....],  boli účastníkmi konania Gaz de France a Ruhrgas AG označené za obchodné tajomstvo. 

Podľa § 25 ods. 3 zákona účastníkmi konania sú navrhovateľ a podnikatelia, o ktorých právach, právom chránených záujmoch a povinnostiach ustanovených zákonom sa má rozhodnúť. Na základe uvedeného sú účastníkmi správneho konania navrhovateľ,  Ruhrgas AG  a Gaz de France. OAO Gazprom nie je účastníkom konania, aj keď v zmysle  Dohody o spoločných ponukách (Slovenský plynárenský priemysel) zo dňa 14.02.2002 je členom rozšíreného konzorcia, nakoľko jeho účasť v Konzorciu bola v čase vytvorenia konzorcia obmedzená len na právo opcie a ustanovenia relevantných korporatívnych dokumentov (vyššie uvedené body 2), 3) a 8) tohto Rozhodnutia).  

■ Navrhovateľ

	Navrhovateľ, Pavel Čupka,  je podnikateľ so sídlom 976 13 Slovenská Ľupča, Lesnícka 12,  na základe Živnostenského listu č.j.: Žo 7036/1992/Ku zo dňa 26.11.1992 vydaného Obvodným úradom Banská Bystrica. Podľa uvedeného Živnostenského listu navrhovateľ podniká  vo výrobe piva a nealkoholických nápojov, výrobe chleba a pečiva a  vykonáva obchodnú a sprostredkovateľskú činnosť so všetkými druhmi tovarov, na ktoré nie je potrebné osobitné povolenie.

■ Ruhrgas

Ruhrgas je spoločnosť pôsobiaca najmä v oblasti plynárenstva – tranzitu a obchodu so zemným plynom, ale aj v oblasti výroby a predaja meracej techniky plynu a priemyselných kotlov. Pôsobí hlavne v krajinách západnej a strednej Európy. V roku 2001 dosiahla celosvetové čisté tržby vo výške 13.3 mld. EUR (569 mld. SKK).
Na území Slovenskej republiky má spoločnosť Ruhrgas organizačnú zložku Ruhrgas AG – organizačná zložka, Jesenského 2, Bratislava, ktorej predmetom činnosti je rokovanie so slovenskými úradmi a podnikmi o spolupráci v oblasti plynárenstva a poskytovanie informácií v oblasti plynárenstva. Ďalej spoločnosť Ruhrgas vlastní prostredníctvom svojej dcérskej spoločnosti ELSTER AG Mess und Regeltechnik 100 % -ný podiel v spoločnosti PREMAGAS s.r.o., Stará Turá, ktorá sa zaoberá výrobou meračov plynu a 50 % - ný podiel v spoločnosti InterKVET, s.r.o., Bratislava, ktorá poskytuje poradenské a konzultačné služby týkajúce sa hospodárskeho využívania energií. 

■ Gaz de France

Gaz de France je vertikálne integrovaná plynárenská spoločnosť vyvíjajúca aktivity v oblasti ťažby a produkcie, tranzitu a distribúcie  zemného plynu, ako aj v oblasti obchodovania so zemným plynom. Pôsobí v krajinách západnej, strednej a východnej Európy, ale má dcérske spoločnosti aj v Amerike, Afrike a Ázii. 	
Na území Slovenskej republiky má spoločnosť Gaz de France organizačnú zložku Gaz de France, Laurinská 3, Bratislava, ktorej predmetom činnosti je obchodná sprostredkovateľská činnosť s tovarom v rozsahu voľnej živnosti a obstarávateľské služby. Spoločnosť Gaz de France ďalej vlastní 30 % - ný podiel v spoločnosti POZAGAS, a.s., Malé námestie 1,  Malacky, ktorá je prevádzkovateľom zariadení na uskladnenie plynu, ďalšími akcionármi tejto sú spoločnosti Slovenský plynárensky priemysel, a.s. a NAFTA, a.s., Naftárska 965, Gbely. 
Gaz de France International SA je 100 % - dcérskou spoločnosťou spoločnosti Gaz de France. Jej úlohou je v rámci organizácie a štruktúry materskej spoločnosti iba držať a spravovať  podiely v spoločnostiach, ktorých činnosť má medzinárodný charakter v oblasti plynárenskej a paroplynárenskej energetiky a v oblasti námornej prepravy nafty. 
Spoločnosť má na Slovensku 100 % dcérsku spoločnosť Gaz de France – Slovenská republika, spol. s r.o., Laurinská 3, Bratislava. Jej predmetom jej činnosti je nákup a predaj tovaru v rozsahu voľnej živnosti, sprostredkovateľská a obstarávateľská činnosť v oblasti obchodu a služieb.

Na základe šetrenia úrad zistil, že medzinárodná tranzitná preprava zemného plynu cez územie Slovenskej republiky je zabezpečovaná sústavou tranzitných plynovodov a tento tranzitný systém je vo vlastníctve spoločnosti Slovenský plynárensky priemysel, a.s., ktorá ako jediný subjekt v rámci Slovenskej republiky vlastní licenciu na tranzit zemného plynu a teda ako jediný subjekt  poskytuje záujemcom služby tranzitnej prepravy zemného plynu cez územie Slovenskej republiky, pričom sa nestáva vlastníkom prepravovaného zemného plynu. 
Cez územie Slovenskej republiky sa realizuje tranzit zemného plynu pre európske plynárenské spoločnosti, konkrétne pre ruskú spoločnosť Gazexport, dcérsku spoločnosť spoločnosti OAO Gazprom, nemecké spoločnosti Verbundnetz Gas AG Lipsko a Wintershall AG Kassel, českú spoločnosť Transgas, chorvátsku spoločnosť INA Zagreb a slovinskú spoločnosť Geoplin Ljubljana a prostredníctvom spoločnosti Gazexport aj pre spoločnosti Ruhrgas a Gaz de France, ako aj  rakúsku spoločnosť OMV.
Spoločnosti Ruhrgas a Gaz de France tiež podnikajú v oblasti medzinárodnej tranzitnej prepravy zemného plynu, ale nie na území Slovenskej republiky. Pri preprave zemného plynu nakúpeného v Rusku však obe spoločnosti využívajú aj medzinárodný tranzitný systém Slovenskej republiky.

Spoločnosť Slovenský plynárensky priemysel, a.s. podniká na území Slovenskej republiky na troch relevantných trhoch: relevantný trh medzinárodnej tranzitnej prepravy zemného plynu, relevantný trh rozvodu zemného plynu a relevantný trh skladovania zemného plynu. Z geografického hľadiska sú všetky tieto trhy vymedzené územím Slovenskej republiky. Spoločnosti Ruhrgas a Gaz de France, ani ich dcérske spoločnosť nepôsobia na týchto  trhoch v rámci Slovenskej republiky. Využívajú len služby spoločnosti Slovenský plynárensky priemysel, a.s. pri tranzite ruského zemného plynu, ktorého sú významnými odberateľmi, na miesto určenia. To znamená, že Ruhrgas a Gaz de France na trhu s plynom v Slovenskej republike neboli a nie sú v pozícii konkurentov. 

Úrad sa predovšetkým zameral na posúdenie, či vytvorenie konzorcia za účelom kúpy  akcií  Slovenského plynárenského priemyslu, a.s.   možno považovať za dohodu obmedzujúcu súťaž v zmysle § 4 ods. 1 zákona, podľa ktorého dohoda a zosúladený postup podnikateľov, ako aj rozhodnutie združenia podnikateľov, ktoré majú za cieľ alebo môžu mať za následok obmedzovanie súťaže  sú zakázané, ak tento zákon neustanovuje inak. 

Úrad konštatuje, že dohody, ktoré majú ako základ len vytvorenie pracovných zoskupení pre spoločnú realizáciu úlohy, ak zúčastnení podnikatelia s ohľadom na dosiahnutý výsledok nie sú v konkurenčnom postavení voči sebe, nemožno posudzovať ako obmedzujúce súťaž.
Niektoré dohody o horizontálnej spolupráci podľa svojho charakteru a podstaty nemožno posudzovať ako dohody obmedzujúce súťaž, ak: 
-  nevyžadujú žiadnu koordináciu súťažného správania sa zmluvných partnerov, 
-  ak nie sú zmluvní partneri schopní činnosti obsiahnuté spoluprácou, alebo projekt,          
                samostatne realizovať,
- zmluvní partneri spolupracujú v takej činnosti, ktorá neovplyvní relevantné
                parametre súťaže.
	
Vznik konzorcia bol podložený podaním spoločnej ponuky oboch účastníkov konania  pre výberové konanie na kúpu 49% akcií spoločnosti Slovenský plynárensky priemysel, a.s., do ktorého sa pôvodne prihlásilo 7 potencionálnych záujemcov, keďže s ohľadom na rozsah investície potrebnej  na takúto akvizíciu boli obaja títo  účastníci konania ochotní nadobudnúť len časť, nie všetky akcie spoločnosti  Slovenský plynárensky priemysel, a.s.  Samotné konzorcium, ani aktivity jeho jednotlivých členov, neobmedzovalo v žiadnom smere konanie ďalších podnikateľov na relevantnom trhu, neznižovalo rozsah konkurenčnej aktivity a nevylučovalo existujúce alebo možné súťažné aktivity. Samotné konzorcium a konania jeho členov nemožno preto chápať ako dohodu obmedzujúcu súťaž podľa § 4 ods. 1 zákona. Založenie konzorcia v žiadnom smere neovplyvnilo úroveň hospodárskej súťaže na trhu s plynom v SR.

Úrad listami č. 6051/1/PMÚ SR/2001 a č. 6051/2/PMÚ SR/2001 zo dňa 22.10.2002 podľa § 33 zákona vyzval účastníkov konania,  aby sa vyjadrili k záverom prešetrovania, ku ktorým úrad na základe jemu dostupných informácií a podkladov dospel. Súhlasné vyjadrenie podnikateľov Gaz de France a Ruhrgas AG bolo úradu doručené dňa 28.10.200 (list č. 6166) a podnikateľ Mgr. Pavel Čupka sa v lehote ani písomne ani ústne nevyjadril.

Vzhľadom na vyššie uvedené, úrad rozhodol tak, ako je uvedené vo výrokovej časti tohto rozhodnutia. 

Poučenie:

Podľa ustanovenia § 34 ods. 1 zákona  č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o   organizácii 
ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov uzatvorenej proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Odboru dohôd obmedzujúcich súťaž, Drieňová 24, 826 03 Bratislava v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.

 

  Ing. Ján Šufliarsky 
         riaditeľ odboru dohôd obmedzujúcich súťaž

Rozhodnutie sa doručí:
1)	JUDr. Dana Martinková, advokátka, Laurinská 12, 811 01  Bratislava
2)	Mgr. Pavel Čupka, Javornícka č. 4, 974 00 Banská Bystrica 
doručí sa na adresu:  Lesnícka 12, 976 13 Slovenská Ľupča